B. Bugár, podpredseda NR SR: (2004-05-26):
Ľ. Navrátilová, poslankyňa: Ďakujem za slovo. Vážené kolegyne, vážení kolegovia, dovoľte mi, aby som vám prečítala spoločnú správu výborov Národnej rady Slovenskej republiky o prerokovaní návrhu poslancov Národnej rady pána Roberta Fica a Róberta Madeja na vydanie zákona, ktorým sa mení a dopĺňa zákon o sociálnom poistení. Výbor Národnej rady Slovenskej republiky pre sociálne veci a bývanie ako gestorský výbor k návrhu poslancov Národnej rady Slovenskej republiky pánov Fica a Madeja na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky. Národná rada Slovenskej republiky uznesením č. 823 zo 4. marca 2004 pridelila návrh poslancov Národnej rady Slovenskej republiky pána Fica a pána Róberta Madeja na vydanie zákona, ktorým sa mení a dopĺňa zákon č. 461/2003 Z. z. o sociálnom poistení na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie. Výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu, t. j. k § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. Návrh zákona odporúča neschváliť Výbor Národnej rady Slovenskej republiky pre financie, rozpočet a menu uznesením z 15. apríla 2004 pod č. 348. Návrh zákona prerokovali: Výbor Národnej rady Slovenskej republiky pre sociálne veci a bývanie dňa 23. apríla 2004, ale neschválil uznesenie, lebo za predložený návrh nehlasovala nadpolovičná väčšina prítomných členov výboru; Ústavnoprávny výbor Národnej rady Slovenskej republiky dňa 21. apríla 2004, ale neschválil uznesenie, lebo za predložený návrh uznesenia nehlasovala nadpolovičná väčšina prítomných členov výboru. Výbory Národnej rady Slovenskej republiky, ktoré návrh zákona prerokovali, neprijali žiadne návrhy. Gestorský výbor neschválil záverečné stanovisko podľa § 79 ods. 4 písm. e) zákona č. 350/1996 Z. z. o rokovacom poriadku Národnej rady Slovenskej republiky k návrhu poslancov Národnej rady Slovenskej republiky Roberta Fica a pána Róberta Madeja na vydanie zákona, ktorým sa  mení a dopĺňa zákon o sociálnom poistení. Výbor Národnej rady Slovenskej republiky pre financie, rozpočet a menu uznesením uvedeným v tretej časti tejto spoločnej správy odporúča Národnej rade Slovenskej republiky návrh zákona neschváliť. Gestorský výbor určil spoločného spravodajcu, t. j. mňa na prerokovanie návrhu zákona v druhom a treťom čítaní v Národnej rade Slovenskej republiky a poveril, po prvé, informovať Národnú radu Slovenskej republiky o výsledku rokovania výborov a odôvodniť návrh a stanovisko gestorského výboru. Po druhé, predložiť návrhy podľa § 83 ods. 4 a § 84 ods. 2 a § 86 zákona č. 350/1996 Z. z. o rokovacom poriadku Národnej rady Slovenskej republiky. Po tretie, predložiť Národnej rade Slovenskej republiky návrh Výboru Národnej rady Slovenskej republiky pre sociálne veci a bývanie, ktorým odporúča Národnej rade Slovenskej republiky požiadať vládu Slovenskej republiky predložiť Národnej rade Slovenskej republiky návrh právnej úpravy, ktorým sa komplexne upraví systém sociálnej ochrany osôb s ťažkým zdravotným postihnutím vrátane osôb, ktoré sú invalidné z mladosti formou štátnej sociálnej podpory, ako aj systém štátnej sociálnej podpory uvedených osôb. Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci a bývanie č. 222 z apríla 2004. Ďakujem za slovo.